VII.  Monasterii S. Petri Cerretensis, dioecesis Volaterranae, protectionem suscipit bonaque ac privilegia confirmat.   (Romae ap. S. Petrum, Nov. 26.) [MITTARELLI,  Annal. Camaldul.,  IV, App. p. 108.]
Author: Lucius III

LUCIUS episcopus, servus servorum Dei, dilectis filiis MAURO, abbati monasterii Sancti Petri de Cerreto, ejusque fratribus, tam praesentibus quam futuris, regularem vitam professis in perpetuum.

Quoties a nobis petitur quod religioni et honestati convenire dignoscitur animo nos decet libenti concedere et petentium desideriis congruum suffragium impertiri. Eapropter, dilecti in Domino filii, vestris justis postulationibus clementer annuimus, et praefatum monasterium, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus, imprimis siquidem statuentes ut ordo monasticus qui secundum Deum et Beati Benedicti Regulam in eodem loco institutus esse dignoscitur, perpetuis temporibus ibidem inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec duximus propriis exprimenda vocabulis: locum ipsum in quo praescriptum monasterium situm est, cum omnibus pertinentiis suis; ecclesiam Sancti Salvatoris de Fungeto cum omnibus pertinentiis suis. Decimam praeterea agriculturae vestrae, sicut a quadraginta retro annis inconcusse tenuistis, et hactenus possidetis, nihilominus vobis auctoritate apostolica confirmamus, ita videlicet ut nulli, nisi hospitali vestro, dare cogamini. Liceat quoque vobis clericos et laicos, e saeculo fugientes liberos et absolutos, absque alicujus contradictione ad conversionem recipere et in vestro monasterio retinere. Cum autem generale interdictum terrae fuerit, liceat vobis januis clausis, campanis non pulsatis, exclusis excommunicatis et interdictis, submissa voce divina officia celebrare. Sepulturam praeterea ipsius loci liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti fuerint, nullus obsistat; salva tamen justitia illarum ecclesiarum a quibus mortuorum corpora assumuntur. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia illibata et integra conserventur eorum pro quorum gubernatione et sustentatione concessa sunt usibus omnimodis profutura. Si qua igitur in futurum ecclesiastica saecularisve persona, etc. ADJUVA NOS, DEUS, SALUTARIS NOSTER, SANCTUS PETRUS, SANCTUS PAULUS, LUCIUS PP. III. Ego Lucius, catholicae Ecclesiae episcopus. Ego Theod. Portuensis et Sanctae Rufinae episcopus. Ego Petrus, presb. cardinalis tit. Sanctae Susannae. Ego Vivianus, presbyt. card. titulo Sancti Stephani in Coelio Monte. Ego Hugo, presbyt. card. tit. S. Clementis. Ego Arduinus, tit. S. Crucis in Jerusalem presb. card. Ego Matthaeus, presb. cardinalis tit. Sancti Marcelli. Ego Laborans, presb. card. Sanctae Mariae trans Tiberim tit. Calixti. Ego Hyacinthus, diac. card. Sanctae Mariae in Cosmedin. Ego Rainerius, diac. card. tit. Sancti Georgii ad Velum Aureum. Ego Rainerius, diac. card. S. Adriani. Ego Matthaeus, diac. card. S. Mariae Novae. Datum Romae apud S. Petrum per manum Alberti sanctae Romanae Ecclesiae presb. card. et cancell., VI Kal. Decembris, indict. XV, Incarnationis Dominicae anno 1181, pontificatus vero domni Lucii papae III anno I.

Notes: ( Locus + signi. )